DBV skarrel oor derduisende rande se waterskuldDie DBV in Johannesburg se waterrekening vir Mei beloop meer as R500 000. (Foto: JDBV) Die Dierebeskermingsvereniging (DBV) in Johannesburg sal dalk binnekort sonder water sit indien hy nie ŉ massiewe waterrekening van ŉ halfmiljoen rand vereffen nie. Dit weens ŉ gebarsde waterpyp op hul perseel waarvoor die munisipaliteit nie wil pa staan nie. Dit beteken dié diereskuiling sal geen water hê om die sowat 260 diere se hokke skoon te maak nie. “Ons het amper ŉ hartaanval gekry toe ons verlede maand ons waterrekening ontvang en sien dat ons R545 203 aan die munisipaliteit skuld,” skryf die DBV op die geldinsamelingsplatform Back a buddy. “Aanvanklik het ons gedink die stadsraad het dalk ŉ fout gemaak, maar ná verskeie oproepe en ŉ besoek aan die munisipaliteit, is ons ingelig dat dit inderdaad die regte bedrag is en indien ons dit nie vereffen nie, sal ons water afgesny word.” Die DBV het gevolglik ŉ spesialis laat uitkom om te toets vir lekkasies en dié het ŉ gebarste pyp geïdentifiseer wat liters water onder die grond uitspu. Liana Marx, woordvoerder van die DBV in Johannesburg, sê hulle het geen manier gehad om van die lekkasie te weet nie, aangesien die gelekte water in ŉ drein beland het. Hulle moes intussen koste aangaan om die pyp ook te herstel. “Die munisipaliteit wil ons nie help nie, al is ons ŉ niewinsgewende organisasie, en neem glad nie verantwoordelikheid vir die gebarste pyp nie, aangesien dit op ons eiendom is. Ons versekering dek ook nie iets so groot soos hierdie kwessie nie,” sê die DBV nou in sy oproep om hulp. “Ons het eenvoudig nie die geld om hierdie rekening te vereffen nie. Al ons skenkings word benut om na die diere in ons sorg om te sien. Die ergste is dat ons nog Junie se rekening moet kry, wat seker op dieselfde bedrag gaan neerkom.” Volgens Marx het hulle darem ŉ boorgat wat diere van drinkwater voorsien, maar hulle sal geen water hê om die 260 diere in hul sorg se hokke mee skoon te maak nie. Die DBV versoek nou enigiemand wat moontlik kan help, om ŉ bydrae te maak. “Al is dit net R10; ons kan nie sonder water funksioneer nie.” Klik hier indien jy ‘n skenking wil maak.